วันนี้อากาศดี เลยตั้งใจออกไปหาอะไรกินกันต่างจังหวัดใกล้ ๆ กทม. พวกเราเลยนึกถึงสเต็กที่ อ.กำแพงแสน จ.นครปฐม เคยอยากชิมแต่ยังไม่มีโอกาส คราวนี้เลยตั้งใจไปชิม 
ระยะทางจาก กทม. ไปถึง ม.เกษตร วิทยาเขตกำแพงแสน ประมาณ 80 กว่ากิโลเมตร วันนี้รถไม่ติด ขับไปชั่วโมงกว่า ๆ ก็ถึง
อ่านข้อมูลจาก internet เขาว่าให้ไป Cowboy Land ที่อยู่ในมหาวิทยาลัย ปรากฎว่าร้านปิดปรับปรุง แต่เนื่องจากตอนขับมาเห็นว่าไม่ได้มีแต่ KU Beef ที่ Cowboy Land ที่เดียว เลยขับย้อนกลับมา แล้วไปร้านอาหาร K.U.สโมสร แทน อยู่ไม่ไกล มีป้ายนำทาง
ดูเมนูกัน ที่นี่มีอาหารหลายประเภท ตามสั่ง อาหารกับข้าว แต่แน่นอนว่าที่เรามาชิมเป็นสเต็ก เสียดายว่าวันนี้ของเขาไม่ค่อยมี เลยสั่งได้เป็นบางอย่าง
อาหารอย่างแรกที่มา เนื้อย่างจิ้ม ราคา 250 บาท เนื้อมาปริมาณมากพอสมควร แล่มาเรียบร้อย ความสุกแบบ medium-rare เนื้อเหนียวเล็กน้อย แต่รสชาติดี ฉ่ำ เนื้อหวาน กินคู่กับกระเทียมและน้ำจิ้มแจ่ว น้ำจิ้มนี่เป็นทีเด็ด รสชาติดีมาก กลมกล่อม
ต่อมาเป็นเนื้อ Sirloin ราคา 250 บาท พี่คนย่างเนื้อ จะหั่นเนื้อมาบ้างแล้วเป็นรูปลูกเต๋า แต่ไม่ถึงกับขาด มีการปรุงรสด้วยซ้อสของร้านเอง และมี oregano โรยบนเนื้อ การปรุงรสที่นี่ทำมาได้ดี แทบไม่ต้องจิ้มซ้อสเพิ่ม ความสุกของชิ้นเป็นแบบ medium-rare เนื้อหวาน หอม แต่ค่อนข้างเหนียว 
ชิ้นสุดท้ายคือสันไหล่ (Chuck) ราคา 250 บาท ชิ้นนี้จะใหญ่กว่า Sirloin พอสมควร การปรุงรสมาแบบเดียวกัน เนื้อความสุกระดับ medium-rare เหนียวพอสมควร แต่รสชาติเนื้อดี 

กินจนอิ่ม เจอพี่คนย่างเนื้อเข้ามาคุยด้วย พี่เขาอัธยาศัยดี บอกผมว่าเนื้อวันนี้จะไม่ค่อยดี เพราะเนื้อดีขายหมดไปตั้งแต่งานเกษตรที่ผ่านมา ตอนนี้เนื้อที่ดียังบ่มไม่เข้าที่ จึงไม่ได้นำมาทำสเต็ก เนื้อที่มาใช้ทำวันนี้จึงเหนียวหน่อยเพราะไม่ใช่เนื้อที่บ่มเข้าที่ (พี่คนทำเป็นคนบอกเองเลย) แต่เขาว่าหลังวันที่ 20 ม.ค. 58 ไปจะมีเนื้อดีเข้ามา ผมจึงขอเบอร์โทรศัพท์ ไว้ว่าจะโทรถามว่าเนื้อดีมาหรือยัง จะได้มาชิมใหม่

โดยสรุป (ความเห็นส่วนตัว เป็นความเห็นเฉพาะวันที่ไปใช้บริการ กรุณาอย่าใช้อ้างอิง)
รสชาติ ... การปรุงและย่างเนื้อถือว่าใช้ได้ แต่คุณแม่ผมบอกว่าถ้าเป็นการย่างด้วยเตาถ่านน่าจะหอมกว่านี้ และเนื้ออาจเหนียวน้อยลงด้วย หากเป็นเนื้อที่ดีด้วยน่าจะยิ่งดียิ่งขึ้น  
ความสะอาด ... ร้านสะอาดดี
บรรยากาศ ... นั่งสบายดี บรรยากาศสบาย ๆ
บริการ ... พนักงานบริการดี  
ราคา ... ราคาถือว่าไม่แพง จานใหญ่ 
ที่จอดรถ ... มีที่จอดรถของร้าน จอดสบายมาก ๆ